Velkomst+til+medlemsmødet+den+29.+september

Velkomst medlemsmøde Velkommen til Københavns Fødevarefællesskabs øverste myndighed nemlig det 3. af vores 4 årlige medlemsøder. Tak fordi I bruger en aften på at tage medansvar for Fødevarefælleskabets videre udvikling.

Vores mål i fødevarefællesskabet er økologi til alle og skal man give en kort status, så går det rigtig godt med at få udbredt konceptet. Om en uge er det lige præcis et år siden, at vi gik fra at være eet fødevarefællesskab med tilholdssted på Nørrebro, til at være en forening med flere afdelinger. Det var Amagerfolkene der åbnede deres første afdeling d. 6. Oktober sidste år.

Det er gået stærkt siden da og lige nu kan man finde os 6 steder i København. Senest er Frederiksberg lige åbnet i hyggelige omgivelser i det økologiske inspirations hus på Frederiksberg og Østerbro ligger på spring for at åbne den 7. afdeling af vores lille grøntsagssekt.

På medlemsfronten stiger antallet også støt uge for uge. Hver gang der åbner en ny afdeling, håber vi det vil lette lidt af presset på Nørrebro, men indtil videre har vi ikke oplevet den store kanibalisering. Vi oplever at et par enkelte medlemmer følger med over i de nye afdelinger, men ellers fortsætter tilgangen af nye medlemmer både i de nye og i de gamle afdelinger.

Vi er nu lige ved at ramme medlem nummer 3000 og da tælleren står på ca. 2950 i denne uge, så det tager jo nok bare en enkelt onsdag før vi runder de 3000. Men som nævnt er vores mål at øge tilgængeligheden af lokale økologiske fødevare og på nuværende tidspunkt er vi allerede oppe på at flytte ca. 4,5 tons grønt hver uge. Hvilket forhåbentligt gør en forskel i jeres madplaner og på jeres budgetter. Det gør i hvert fald en kæmpe forskel for de avlere og producenter vi samarbejder med. Men vi nøjes ikke med at vores grøntsager skal produceres på en bæredygtig måde, vi vil også drive vores fødevarevirksomhed på en bæredygtig måde. Hvilket forudsætter at vi vokser på en bæredygtig vis.

For i takt med at vi vokser både med flere afdelinger og flere grøntsager, vokser arbejdsbyrden for at drive Fødevarefællesskabet også. Der skal ikke blot pakkes flere grøntsager ude i afdelingerne, der skal også koordineres mere, der skal svares på flere mails, der skal oprettes flere døgnboksaftaler, der skal holdes flere møder og der skal skrives flere lokale nyhedsbreve, der skal betales flere regninger, der er flere særaftaler der skal tages hensyn til og vi skal have fordelt flere varer udover byen til flere afhentningssteder og ikke mindst skal vi finde større lokaler vi kan holde fest i, fordi der nu i hvert fald ikke er plads til os alle i Folkets hus mere.

Derfor er det nu ekstremt vigtigt at alle medlemmer og alle afdelinger tager del i arbejdet. At hver lokalafdeling løfter deres opgaver med den daglige drift af deres egen afdeling, samt sender repræsentanter til de fælles arbejdsgrupper. Hvilket er ekstra vigtigt når vi arbejder med så flad en struktur som vi har valgt. Vi har brug for at alle lokalafdelinger og arbejdsgrupper er repræsenteret i kollektivgruppen for at kunne kommunikere lettere og koordinere alle de nye tiltag der hele tiden er under udvikling. For de enkelte medlemmer gælder det om at byde ind der hvor man kan. Først og fremmest at sørge for at dække vagterne vagtplanen så arbejdet bliver fordelt på flere skuldre, men man er også velkommen til at selv at byde ind med nye initiativer.

Initiativet er det vigtigste i vores forening. I sidste uge var der et nyt medlem der var interesseret i at indgå i kollektivgruppen, men ikke rigtigt mente at han kunne gøre det som helt ny og uerfaren. Det kan man faktisk godt og man skal ikke holde sig tilbage, hvis man har lyst til at indgå i hvilken som hest af grupperne og involvere sig mere i fødevarefællesskabet. Møderne er åbne for alle medlemmer, og vi er alle kun glade amatører der gør vores bedste for at gøre fødevarefællesskabet endnu bedre.

Selvom alle gør deres bedste, vil der også nogen gange blive begået fejl eller taget beslutninger ikke alle 3000 medlemmer er enige i. Det kan ikke undgåes og så er det jo virkelig en styrke, at vi har så mange beviste og orienterede medlemmer og der ikke er bange for at gøre opmærksom på, hvis der er plads til forbedringer. Men inden man går på barrikaderne og skriver en vred mail eller blogindlæg for at kritisere beslutninger eller handlinger, må man gerne lige minde sig selv om, at der altid står et andet medlem eller en gruppe bag, nogen der har taget et initiativ og at de helt sikkert har gjort deres bedste.

Det er vigtigt at vi tør lave fejl. For selvfølgelig sker der af og til fejl og selvfølgelig kan man næsten altid gøre tingene på en lidt federe måde. Men vi må starte et sted og hvis vi hele tiden skal være helt sikre på at vi har fundet den allermest optimale løsning i hele verden, kommer det hele til at være meget stift, det vil tage længere tid og der vil formentlig ikke være nogen der tør tage initiativ til noget, sæt der fandtes en bedre løsning?

Sidste gang vi holdt medlemsmøde, havde vi mange punkter på vores dagsorden, vi havde endnu flere holdninger og kun begrænset tid. Det gjorde det til lidt af en udfordring at nå til enighed om løsninger og vi derfor flere gange nød til at skride til en afstemning fordi der ikke var tid nok til at opnå konsensus.

Det var super ærgerligt, men vi har valgt at se på det som en mulighed for at forbedre os. Oplevelsen har giver os en mulighed for at arbejde med vores måde at tage beslutninger på. Med tiden kan vi forhåbentlig udvikle en helt ny måde man kan arbejde med konsensus demokrati på, når man er en stor gruppe mennesker, der sammen skal finde på løsninger på fælles udfordringer. Derfor er der nu også en gruppe medlemmer, der har kastet sig over arbejdet med vores beslutningsprocesserne. Deres arbejde vil kommer til at præge dette møde. Det glæder jeg mig rigtig meget til, så vel mødt og lad os se at komme i gang.